نبي او راشد؛ لومړني افغانان چې د اسټرالیا بګ بش کې لوبیږي
د افغانستان د کرکټ دوه وتلي لوبغاړي محمد نبي او راشد خان په لومړي ځل د اسټرالیا په مشهورو تجارتي سیالیو، بګ بش، کې لوبه پیل کړه.
محمد نبي د میلبورن رینېګیډ او راشد خان د اډلایډ سټرایکرز په لوبډلو کې دي. نبي د پنجشنبې په ورځ( ډسمبر۲۱) په خپلې لومړنۍ لوبې کې په څلورو اورونو کې ۲۵ منډې ورکړې او د مخالفې لوبډلې کپټان بیلي یې وسوځوه. راشد خان سبا لوبه لري. د اسټرالیا رسنیو او کرکټ یو شمېر ستوریو وار د مخه پر دغو دوو افغان لوبغاړو تبصرې کړي دي. د استرالیا د لوبډلې پخوانی لوبغاړي براډ هاج په خپل ټویټر کې له نبي سره اخیستل شوی تصویر شریک کړی او لیکلي دي " له خپل نوي ګمارل شوي لوبغاړي محمد نبي سره مې سهارنۍ وخوړه. هغه په بګ بش کې د لوبېدو لیوال دی". هاج او محمد نبي په یوې لوبډلې کې دي. د راشد خان د لوبډلې اډلایډ سټرایکرز پر راشد خان بیا یو اوږد راپور لیکلی او ویلي دي چې د استرالیا د کرکټ مینوال خوښ دي چې سږکال به د راشد خان لوبه هم وویني. راشد خان هم ویلي دي چې په بګ بش کې یي لوبېدل لویه هیله وه. محمد نبي او راشد خان تر دې مخکې د هند په آی پي ال، د ویسټ انډيز په سي پي ال او د بنګلدېش په تجارتي سیالیو کې ولوبېدل. دوې د ۲۰ اورونو د سیالیو کافي تجربه لري. دوي لومړني افغان لوبغاړي وو چې د هند او ویسټ انډیز په تجارتي سیالیو کې ولوبېدل. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.